กสิกรมองตลาดหุ้นไทยสัปดาห์นี้อยู่ในภาวะขาขึ้น
บล.กสิกรไทย มองตลาดหุ้นสัปดาห์นี้ขาขึ้น ได้แรงหนุนเงินทุนไหลเข้า คาดดัชนีแนวรับ 940 จุด แนวรับ 956 จุด
26 ก.ย. 2553

บล.กสิกรไทย มองตลาดหุ้นสัปดาห์นี้ขาขึ้น ได้แรงหนุนเงินทุนไหลเข้า คาดดัชนีแนวรับ 940 จุด แนวรับ 956 จุด
บริษัทหลักทรัพย์กสิกรไทย และบริษัทศูนย์วิจัยกสิกรไทย คาดการณ์ทิศทางตลาดหุ้นสัปดาห์นี้ โดยมองว่า ดัชนียังมีแนวโน้มอยู่ในช่วงขาขึ้น โดยได้รับแรงหนุนจากกระแสเงินทุนไหลเข้าเป็นหลัก แต่ก็อาจจะมีแรงขายหุ้นเพื่อทำกำไรเป็นระยะ ๆ ขณะที่ปัจจัยที่ต้องติดตาม คงจะได้แก่ ประเด็นเกี่ยวกับการอุทธรณ์คดีมาบตาพุดของ NGOs ซึ่งศาลนัดฟังการพิจารณา
ขณะเดียวกันยังมีการประกาศตัวเลขเศรษฐกิจรายเดือนโดยธนาคารแห่งประเทศไทย(ธปท.) และเงินเฟ้อโดยกระทรวงพาณิชย์ แนวทางการดูแลค่าเงินบาทของทางการ ตลอดจนการรายงานตัวเลขเศรษฐกิจที่สำคัญโดยเฉพาะของสหรัฐ
ทั้งนี้ บริษัทหลักทรัพย์กสิกรไทย คาดว่า ดัชนีจะมีแนวรับที่ 940 และ 920 จุด ขณะที่ แนวต้านคาดว่าจะอยู่ที่ 956 และ 976 จุด
ด้านตลาดเงินสัปดาห์นี้ธนาคารพาณิชย์จะมีการทยอยเตรียมสภาพคล่องเพื่อรองรับการเบิกถอนเงินสดของลูกค้าในช่วงสิ้นเดือน ซึ่งเป็นช่วงของการปิดงบบัญชีรอบครึ่งปีของญี่ปุ่นด้วย
ทั้งนี้ คาดว่าอัตราดอกเบี้ยระยะสั้นในตลาดเงินไทยน่าจะยังทรงตัวใกล้เคียงระดับ 1.75% ส่วนเงินบาทในประเทศอาจเคลื่อนไหวในกรอบประมาณ 30.60-30.90 บาท/เหรียญสหรัฐ โดยจะต้องจับตาตัวเลขเศรษฐกิจเดือนส.ค. ของธปท. และอัตราเงินเฟ้อเดือนก.ย.ของกระทรวงพาณิชย์ สัญญาณการเข้าดูแลเสถียรภาพค่าเงิน และความเป็นไปได้ที่จะมีการผ่อนคลายระเบียบการแลกเปลี่ยนเงินเพิ่มเติมจากทางการไทย.